ORBEGOZO URIBE (EAJ, 2013-10-10):
Eskerrik asko presidente andrea. Egun on guztioi.
Beno ba, pasadan irailaren 19an Espainiako Gobernuak agertu zuen bere asmoa ospitaleetako koordainketa berri bat ezartzeko. Kasu honetan ospitaletan ingresatuta ez dauden hainbat gaixok ordaindu egin beharko dute euren gaixotasunak behar dituzten tratamenduak eskuratzeko orduan.
Gainera, gaixo hauek gaixo larriak eta kronikoak izango dira. Botiken % 10 ordaindu beharko dute eta, nahiz eta 4,20 euroko topea ezarri den, gaixo horiengan guk uste dugu behintzat eragina eta kaltea agerikoa izango dela, besteak beste, koordainketa berri horrek eragingo die onkologia tratamenduak, hepatitis kronikoa, artritis, soriasis, asma larria eta abar duten gaixoei.
Irailaren 19an, beraz, ezagutu genuen asmo hori, baina Estatuko Aldizkari Ofizialean, erdaraz BOE bezala ezagutzen dugunean, argitaratu zuelako Gobernuak. Argitaratu zuen
...genuen asmo hori baina Estatuko Aldizkari Ofizialean –erderaz BOE bezala ezagutzen duguna– argitaratu zuelako Gobernuak; argitaratu zuen 2013ko irailaren 10eko ebazpena.
Gainera, argitaratu zuten Euskal Autonomia Erkidegoko osasun arduradunei aurretik ezer esan gabe, ezta lurralde arteko Osasun Batzordean, hiruzpalau egun lehenago batzartutako batzordean, ezer esan gabe ere. Ebazpen horren aginduz esaten zuen Espainiako Gobernuak koordainketa berri hori urriaren 1etik aurrera indarrean sartuko zela.
Baina Euskal Autonomia Erkidegoan ez da neurri hori aplikatu beste hainbat autonomiadun erkidegotan gertatu den bezala. Osasun sailburuak, ebazpena ezagutu genuen egun beretik, adierazi zuen ez zuela neurri hori ontzat ematen eta Euzko Abertzaleak taldeak ere ez du bat egiten horrelako neurriekin ez Legebiltzarrean ezta Madrileko Eusko Alderdi Jeltzalearen taldeak Kongresuan.
Zentzu horretan, aurkeztu ditugu legez besteko proposamen hauek neurri horren aurkako gure jarrera irmoa adierazteko. Eskatu dugu premiazko bidez egiteko, lehenago esan dudan moduan, indarrean sartuko zelako ebazpen hau urriaren 1etik aurrera.
Beraz, guk uste dugu ospitaletako koordainketa ezin dela justifikatu eta bidegabekoa dela. Gaixotasun kroniko larriak dituzten pertsonak zigortzen ditu eta ekitate printzipioaren aurkakoa da. Izan ere, gaixotasun batzuetan du eragina eta beste batzuetan ez. Eta gerta daiteke gaixotasun berdina dutenengan ere modu ezberdinean eragitea, izan ere, medikuek esandako tratamenduen arabera, batzuek botikak ordaindu beharko dituzte eta, aldiz, beste batzuek ez.
Gure iritziz, Espainiako Gobernuak ez du errespetatu Euskal Autonomia Erkidegoaren autogobernua. Berriro ere ez du aintzat hartu euskal osasun eskumenik. Alde bakarreko erabakia hartu du inorekin ezer adostu barik. Begirune falta erakutsi du ebazpena ez baita eztabaidatu eta ez baitu jakinarazi ere egin argitaratu aurretik.
Horrez gain, ez ditu prozedura urratsak bete. Ez da eztabaidatu estatu mailako Farmazia Batzordean, ez da gai hori lurralde arteko batzordean eztabaidatu edo hausnarketa prozedurarik burutu. Ez da hausnarketarik ere ez beste erkidegokoetako arduradunen iritziak kontuan izateko. Eta beraz, uste dugu neurri horren bitartez, berriro ere dagozkigun osasun eskumenak edo osasun eskumena urratu egin dela.
Ebazpen hori 16/2012 eta 28/2012 Errege Dekretuetan oinarritzen da eta dakigun moduan biak errekurrituta daude, Eusko Jaurlaritzak biak errekurritu ditu Konstituzio Auzitegiaren aurrean. Hain zuzen ere, errekurtso horren arrazoia izan da eskumen urraketa egon delako.
Gure ustez, neurri hori inposatzeko arrazoia dirua aurreztea baldin bada, ez dugu uste horretarako asko lagunduko duenik. Ez du ezertan lagunduko euskal osasun sistemaren iraunkortasuna bermatzerakoan. Sailburuak berak azaldu zuen pasa den ostiralean ere bai. Gutxi gora behera 220.000 euro aurreztuko lirateke. Osakidetzaren aurrekontuarekin konparatuz oso kopuru txikia.
Aldiz, tratamendu horien beharra duten gaixoengan oso eragin latza izango du eta horien sufrimendua areagotuko du. Ez dauka, beraz, justifikaziorik: Ez ekonomikorik, ez sozialik, ez osasun ikuspuntutik.
Erdibideko zuzenketa edo erdibidekoa adostu dugu Alderdi Sozialistarekin. Izan ere, bat etorri gara bi taldeok neurri horren aurrean Ganbera honetan beharrezkoa zela lehenbailehen eztabaidatu eta neurri hori arbuiatu edo behintzat gaitzespena adierazteko.
Eskatu nahi izan diogu Espainiako Gobernuari bertan behera utz dezala koordainketa berri hori ezartzeko ebazpen hori. Bat egin dugu ere bai hurrengo eskakizunak egiterakoan. Batetik, adierazten dugulako ez dugula bat egiten Espainiako Gobernuak behin eta berriro hartzen ari den neurri horiekin. Uste dugu koordainketa sartzea eta hedatzea ez dela bidezkoa eta euskal osasun sistema erasotzen duela, lehen aipatu dudan moduan autogobernua urratzen baitu. Eskatzen diogu uzteko lehenbailehen bertan behera neurri hori.
Eusko Jaurlaritzari, aldiz, eskatzen diogu jarraitu dezala euskal osasun eskumenak defendatzen. Horretarako, bai bide politikoak, ekonomikoak eta juridikoak garatu ditzala. Halaber, aurreikusi ditzala neurriak inposaketa horri aurre egiteko eta kaltetuta atera daitezkeen pertsonek bermatuta izan dezaten behar dituzten botika tratamendu horiek eskuragarri izango dituztela ebazpena indarrean sartzen den kasuan.
Era berean eta aurrekoari lotuta, koordainketa berri horrek zer eragin dezakeen Euskal Autonomia Erkidegoan eta horiek eragozteko, neurri horiek zeintzuk izango diren edo zer asmo duen azaltzera ager dadila Ganbaran ere bai eskatzen diogu.
Beraz, ideia hauekin erdibidekoa adostu dugu eta hemendik luzatu nahiko nieke beste taldeei ere bai bat egin dezatela gure eskari hauekin.
Besterik gabe, mila esker.